Нюша

**Ганна Уладзіміраўна Шурачкіна**  (больш вядомая як **Нюша**; нар. 15 жніўня 1990, Масква) — расійская спявачка, аўтарка песень, кампазітар, акцёрка.

## Біяграфія 
### 1990—2006: дзяцінства і юнацтва 
Ганна Уладзіміраўна Шурачкіна нарадзілася 15 жніўня 1990 года ў сям’і музыкаў. Бацька, Уладзімір Вячаслававіч Шурачкін (нар. 12 красавіка 1966) — былы ўдзельнік музычнага калектыву «Ласкавы май», пазней прадзюсар спявачкі. Маці, Ірына Уладзіміраўна Шурачкіна, у маладосці спявала ў рок-гурце. Калі Ганне споўнілася два гады, бацькі развяліся, але бацька праводзіў з дачкой шмат часу. Адзінакроўная сястра Нюшы — Марыя Шурачкіна — трохразовая чэмпіёнка свету па сінхронным плаванні. Таксама ёсць малодшы брат — Іван Шурачкін, які займаецца трыкінгам.

Нюша ўпершыню патрапіла на студыю ў пяцігадовым узросце і запісала «Песеньку вялікай мядзведзіцы». Музычнага адукацыі спявачка не атрымала, у дзяцінстве паўтара года займалася з выкладчыкам па сальфеджыа. Фартэпіяна, па ўласным прызнанні, валодае не надта добра. Таксама ў дзяцінстве займалася тайскім боксам. У 11 гадоў пачала выступаць на сцэне (у складзе гурта «Грызлі»). Калектыў гастраляваў у Расіі і Германіі. Першыя песні Нюшы напісаны на англійскай мове. Аксана Шурачкіна, майстар спорту па спартыўнай гімнастыцы, займалася з Ганнай танцамі і сцэнічным майстэрствам.

У 14 гадоў не прайшла узроставы цэнз на кастынгу «Фабрыкі зорак». У 17 гадоў афіцыйна змяніла імя Ганна на Нюша.

### 2007—2009: пачатак кар’еры 
У 2007 годзе перамагла ў тэлевізійным конкурсе «СТС запальвае суперзорку», выканаўшы песню Б’янкі «Былі танцы», кампазіцыю Максіма Фадзеева «Танцы на шкле», кавер-версію песні групы «Ранетка» «Цябе любіла я», песню «London bridge» спявачкі Fergie.

У 2008 годзе Нюша заняла сёмае месца на міжнародным конкурсе «Новая хваля», а таксама запісала фінальную песню галоўнай гераіні ў дубляванай версіі фільма студыі Walt Disney Pictures «Зачараваная».

У 2009 годзе выпусціла першы сінгл «Выю на Месяц». 18 красавіка 2009 года Нюша стала лаўрэаткай прэміі «Бог Эфіру 2009», спявачка атрымала ўзнагароду ў намінацыі «Радыёхіт — Выканаўца» за кампазіцыю «Выю на Месяц». За гэтую ж кампазіцыю Нюша стала лаўрэаткай «Песні года — 2009». На канцэрце «Europa Plus LIVE 2009» Нюша прадставіла дзве новыя кампазіцыі — рускамоўную «Анёл» і англамоўную «Why».

### 2010—2011: альбом «Выбіраць цуд» 
У 2010 годзе выйшаў сінгл «Не перапыняй». Песня стала самым папулярным рускамоўным хітом у красавіку 2010 года. 18 чэрвеня 2010 года песня дасягнула 3 радкі ў расійскім чарце лічбавых сінглаў. Спявачка была намінаваная на прэмію МУЗ-ТБ 2010 у намінацыі «Прарыў года». У 2010 годзе выйшаў сінгл «Выбіраць цуд».

У верасні 2010 года спявачка падпісала кантракт з лэйблам «Gala Records». У гэты ж час трэці сінгл спявачкі «Выбіраць цуд» трапляе на першае месца расійскага радыёчарта і дэбютуе на 7 радку чарта лічбавых сінглаў. Дэбютны альбом «Выбіраць цуд» выйшаў 11 лістапада (у падарункавым варыянце) і 25 лістапада (у звычайным варыянце). Альбом дасягнуў шостай пазіцыі ў расійскім чарце альбомаў, аднайменны сінгл дасягнуў першага месца ў чарце лічбавых сінглаў. Барыс Барабанаў з газеты «Коммерсантъ» пісаў пра пласцінку, што на ёй можна «*выявіць ледзь не пялевінскую містыку ў тэкстах і музычную парадаксальнасць, вартую найлепшых твораў Канстанціна Меладзэ*». У Muz.ru таксама станоўча апісалі пласцінку, назваўшы яе выданне «*нараджэннем звышновай расійскай сцэны*».

У 2011 годзе спявачка выпусціла тры новых сінглы: «Балюча», «Вышэй» (чацвёрты і пяты сінглы з дэбютнага альбома) і «Plus Près (We Can Make It Right)» (дуэт з французскім дыджэем і прадзюсарам Жылем Лука). 22 сакавіка Нюша была заяўлена ў ліку намінантаў на прэмію МУЗ-ТБ 2011 года, у намінацыях на «Найлепшую выканаўцу» і «Найлепшы альбом». У кастрычніку Нюша перамагла ў галасаванні на намінацыю «Найлепшы расійскі артыст» еўрапейскай цырымоніі ўручэння ўзнагарод «MTV Europe Music Awards 2011». Рэдакцыя расійскага выдання часопіса *Billboard* ўнесла перамогу выканаўцы ў спіс «20 галоўных музычных падзей за 2011 год». У снежні часопіс «Афіша» уключыў кампазіцыю «Выбіраць цуд» ў свой рэдакцыйны спіс галоўных песень 2011 года, а песню «Балюча» у спіс самых яркіх і запамінальных расійскіх поп-хітоў за апошнія 20 гадоў.

## Спасылкі 
* Афіцыйны сайт Нюшы 

Катэгорыя:Актрысы Расіі
Катэгорыя:Актрысы паводле алфавіта
Катэгорыя:Кампазітары Расіі
Катэгорыя:Кампазітары паводле алфавіта
Катэгорыя:Музыканты паводле алфавіта
Катэгорыя:Спевакі і спявачкі XXI стагоддзя
Катэгорыя:Спевакі і спявачкі Расіі
Катэгорыя:Спевакі і спявачкі паводле алфавіта
Катэгорыя:Прадзюсары паводле алфавіта
Катэгорыя:Тэлевядучыя Расіі
Катэгорыя:Тэлевядучыя паводле алфавіта